text: लोगों को धूम्रपान करने से रोकने की कोशिश के तहत अभिनेता विवेक ओबेरॉय ‘नो स्मोकिंग’ पर आधारित एक विज्ञापन में नजर आएंगे। विवेक ‘नो स्मोकिंग’ विज्ञापन में अभिनय करने के साथ-साथ इसका निर्माण भी कर रहे हैं। इस विज्ञापन को सोशल मीडिया के विभिन्न प्लेटफॉर्म पर जारी किया जाएगा। वह विज्ञापन को विभिन्न सिनेमाघरों में भी चलाने की उम्मीद कर रहे हैं। विवेक ने एक बयान में कहा, ‘तंबाकू और धूम्रपान से होने वाले नुकसान की भरपाई नहीं की जा सकती। मैं कई सालों से कैंसर पेशेंट्स एड एसोसिएशन (सीपीएए) के साथ काम कर रहा हूं। मैं इस विज्ञापन के साथ तंबाकू के खिलाफ अभियान को आगे बढ़ा रहा हूं।’